แบงก์กรุงไทยแจ้งตลาดพ้นสภาพเป็นรัฐวิสาหกิจ
ธนาคารกรุงไทย แจ้งตลาดหลักทรัพย์ พ้นสภาพการเป็นรัฐวิสาหกิจแล้ว
10 พ.ย. 2563

นายพยง ศรีวณิช กรรมการผู้จัดการ ในฐานะเลขานุการบริษัท ธนาคารกรุงไทย ได้ลงนามในหนังสือเมื่อวันที่ 6 พ.ย. แจ้งถึงตลาดหลักทรัพย์แห่งประเทศไทย (ตลท.) เมื่อวันที่ 9 พ.ย. ที่ผ่านมา เรื่องแจ้งความเห็นของสำนักงานคณะกรรมการกฤษฎีกาต่อสถานภาพของธนาคารกรุงไทย
ทั้งนี้ ในหนังสือ ระบุว่า ธนาคารกรุงไทย จำกัด (มหาชน) ขอแจ้งให้ทราบว่าเมื่อวันที่ 3 พ.ย. 2563 ธนาคารได้รับหนังสือจากกองทุนเพื่อการฟื้นฟูและพัฒนาระบบสถาบันการเงิน ("กองทุน") ซึ่งแจ้งให้ธนาคารทราบว่า สำนักงานคณะกรรมการกฤษฎีกามีหนังสือตอบข้อหารือของกองทุนฯ ที่ขอความเห็นจากสำนักงานคณะกรรมการกฤษฎีกาเกี่ยวกับสถานภาพของกองทุนฯ และธนาคารกรุงไทย โดยสำนักงานคณะกรรมการกฤษฎีกาได้แจ้งผลการพิจารณาว่า ธนาคารกรุงไทย ไม่มีลักษณะเป็นบริษัท หรือบริษัทมหาชนจำกัดที่เป็นรัฐวิสาหกิจตาม (2) และ (3) ของบทนิยามคำว่า “รัฐวิสาหกิจ” ในมาตรา 4 แห่งพระราชบัญญัติวิธีการงบประมาณ
การเปลี่ยนสถานภาพของธนาคารตามความเห็นข้างต้นอาจมีผลต่อการดำเนินธุรกิจของธนาคารและต่อการปฏิบัติตามกฎหมายและระเบียบที่เกี่ยวข้องกับรัฐวิสาหกิจหลายฉบับ ซึ่งธนาคารอยู่ระหว่างการพิจารณาถึงผลกระทบในด้านต่างๆ หากได้ความชัดเจนแล้วธนาคารจะได้แจ้งให้ตลาดหลักทรัพย์แห่งประเทศไทยทราบในโอกาสต่อไป
อย่างไรก็ตาม ธนาคารได้ศึกษาผลความเห็นของคณะกรรมการกฤษฎีกาในประเด็นด้านคุณสมบัติของกรรมการและผู้บริหารสูงสุดของธนาคารจนได้ข้อยุติว่า โดยผลของความเห็นของสำนักงานคณะกรรมการกฤษฎีกา ประกอบกับการมีผลบังคับใช้ของพระราชบัญญัติการพัฒนาการกำกับดูแลและการบริหารรัฐวิสาหกิจ พ.ศ.2562 ส่งผลทำให้กรรมการ ผู้บริหารสูงสุด ตลอดจนพนักงานของธนาคารไม่อยู่ภายใต้บังคับของพระราชบัญญัติคุณสมบัติมาตรฐานของกรรมการและพนักงานรัฐวิสาหกิจ พ.ศ.2518 สำหรับผลกระทบด้านกฎหมายฉบับอื่นๆ ธนาคารจะเรียนแจ้งให้ทราบในโอกาสต่อไปเช่นกัน
นายประภาส คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า แม้ว่าธนาคารกรุงไทยจะพ้นสภาพความเป็นรัฐวิสาหกิจ แต่ทางกรมบัญชีกลาง และ สคร. จะออกระเบียบให้การฝากเงินและการทำธุรกรรมการเงินของหน่วยงานรัฐ และรัฐวิสาหกิจ ยังทำได้กับธนาคารกรุงไทยได้ตามปกติเหมือนเดิม